FI Euroopan unionin virallinen lehti CE 88/303

(2004/C 88 E/0310)

KIRJALLINEN KYSYMYS E-3780/02

esittäjä(t): Kathleen Van Brempt (PSE) komissiolle

(6. tammikuuta 2003)

Aihe: Asetuksen (EY) N:o 1259/1999 täytäntöönpano: ympäristötoimia ja maatalouden tukijärjestelmiä koskevat jäsenvaltioiden ilmoitukset

Asetuksessa (EY) N:o 1259/1999 (1) ja soveltamista koskevassa asetuksessa (EY) N:o 963/2001 (2) annetaan yhteisen maatalouspolitiikan mukaisia tukijärjestelmiä koskevat yhteisön tason säännökset, joissa tuen saaminen liitetään erityisesti ympäristönsuojelutoimiin. Jäsenvaltiot voivat tässä yhteydessä valita asettavatko ne yleisiä ympäristöä koskevia vaatimuksia, myöntävätkö ne tukea vastineeksi erityisistä maatalous-/ympäristötoimista vai asettavatko ne suoran tulotuen saamisen ehdoksi tiettyjen ympäristötoimien toteuttamisen. Jäsenvaltiot voivat leikata tukea tai poistaa se kokonaan, jos kyseisiä ympäristövaatimuksia ei noudateta. Näiden toimenpiteiden toteuttamista vuosina 2000—2001 kuvaava ensimmäinen kertomus oli määrä toimittaa komissiolle viimeistään 30. huhtikuuta 2002.

1. Lähettivätkö kaikki jäsenvaltiot kyseisen kertomuksen ajoissa?

2. Onko komissio saanut sille toimitettuja kertomuksia koskevan arvioinnin valmiiksi ja voiko komissio siten antaa yksityiskohtaisen kuvauksen kaikista toimenpiteistä, jotka on toteutettu näiden kahden asetuksen nojalla?

3. Missä määrin jäsenvaltiot ovat turvautuneet näissä asetuksissa tarkoitettuihin mahdollisuuksiin ja seuraamuksiin?

4. Mitkä ovat yleisesti ottaen olleet näiden toimenpiteiden ympäristövaikutukset?

5. Miten ja missä määrin ovat nämä toimenpiteet vaikuttaneet torjunta-aineiden käyttöön maataloudessa eri jäsenvaltioissa, eri alueilla ja eri viljelyjen osalta?

Franz Fischienti komission puolesta antama vastaus

(28. helmikuuta 2003)

Yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetun monialaisen neuvoston asetuksen (EY) N:o 1259/1999 soveltamiseen liittyvistä raportointivelvoitteista säädetään 17. toukokuuta 2001 annetussa komission soveltamisasetuksessa (EY) N:o 963/2001. Tämän asetuksen 2 ja 3 artiklassa säädetään komissiolle toimitettavien tietojen sisällöstä ja tietojen toimittamisen aikatauluista.

Asetuksen (EY) N:o 963/2001 3 artiklan 1 kohdan mukaisesti ympäristönsuojelun vaatimusten toteuttamista (asetuksen (EY) N:o 1259/1999 3 artikla) ja tuen mukauttamista (asetuksen (EY) N:o 1259/1999 4 artikla) koskevat vuosikertomukset on toimitettava vuosittain huhtikuun 30. päivään mennessä vuodesta 2002 lähtien.

Komissio on vastaanottanut ensimmäiset vuosikertomukset kaikilta muilta jäsenvaltioilta paitsi Belgialta, Espanjalta, Luxemburgilta ja Portugalilta.

Maatalousministerien neuvosto pyysi 15.—16. kesäkuuta 2001 kokoontuneelle Göteborgin Eurooppa-neuvostolle esittämissään päätelmissä, jotka koskivat ympäristönäkökohtien sisällyttämistä ja kestävää kehitystä yhteisessä maatalouspolitiikassa, komissiota ”toimittamaan vuonna 2003 yhteenvetokertomuksen, joka koskee yhteisistä säännöistä annetussa neuvoston asetuksessa (EY) N:o 1259/1999 mainittuihin toimenpiteisiin liittyviä jäsenvaltioiden toteuttamia toimenpiteitä ja johon sisältyy jäsenvaltioiden kertomuksiin perustuva laadullinen kuvaus vaikutuksista ympäristöön ja kestävään kehitykseen”.

Komissio laatii vuoden 2003 aikana tämän kertomuksen jäsenvaltioiden vuosina 2002 ja 2003 toimittamien tietojen pohjalta. Kahden vuoden aikana annettujen tietojen pohjalta on mahdollista esittää ensimmäinen katsaus siitä, kuinka jäsenvaltiot ovat soveltaneet monialaista asetusta, ja arvioida laadullisesti niiden toteuttamien toimenpiteiden vaikutuksia.

(1) EYVL L 160, 26.6.1999, s. 113.

(2) EYVL L 136, 18.5.2001, s. 4.